text: Endnu et fyrvækerilager afsløret
  14 oktober 2011 kl. 18.56
  En borger tippede politiet om 1.000 ulovlige kanonslag hos en 53-årig mand i Bedsted ved Løgumkloster.
  Fyrværkerieksplosionen forleden i Store Andst har fået sønderjyderne op på mærkerne.
  Fredag tippede en borger politiet om, at en mand i Bedsted ved Løgumkloster lå inde med ulovligt fyrværkeri.
  Tippet holdt stik: Betjentene fandt fredag aften 1.000 ulovlige kanonslag og dertil mellem 500 og 1.000 såkaldte løsskudspatroner, der indeholder sort krudt.
  Den 53-årige mand sigtes derfor for overtrædelse af såvel fyrværkeri- som våbenloven.
  - Folk har fået øjnene op for, at det er farligt, hvis naboer ligger inde med fyrværkeri, siger vagtchef Ole Hillerup i Syd- og Sønderjyllands Politi.
  